Radiodrama: Bekroonde 'Dagboek van ‘n Wurm' - RSGplus
Gepubliseer op 12/06/2017. 27/06/2017
RSG se eerste Radioteater-seisoen – wat van April tot Junie duur – is in die pylvak en nog net drie dramas bly oor in hierdie seisoen.
Radioteater word tot einde Junie elke Donderdag om 20:00 op RSG (100 tot 104 FM) uitgesaai. Die radiodramas word Maandagoggend tussen 01:00 en 02:00 in Deurnag herhaal.
Wyle George Weideman was benewens kinder- en jeugverhaalskrywer ook radiodramaturg, digter, vertaler en samesteller. RSG vier sy 70ste verjaardag – wat hy vanjaar op 2 Julie sou gevier het – met die uitsending van sy veelbekroonde radiodrama, Sand. Dit word op Donderdag 29 Junie om 20:00 in Radioteater uitgesaai.
Sand verower in 2003 die Sanlamprys vir die beste radiodrama in die RSG Sanlam radiodrama-skryfkompetisie en in 2006 ken die Akademie vir Wetenskap en Kuns ’n erepenning vir Afrikaanse radiodramas aan hierdie drama toe.
Petra en haar ma Ragel woon op die afgeleë plaas Waaisand in die dorre streke van Namibië naby Sossusvlei. Petra se pa het weggeloop toe sy nog ’n baba was en sy koester steeds ’n wrok teen hom oor hierdie verraad. Sy verwag dat hy tog eendag sal terugkeer, soos ’n misdadiger terugkeer na die toneel van die misdaad.
Twintig jaar later kom ’n sekere Herman by die plaas aan, op soek na ’n potjie robyne waarvan die triekster-figuur, die swerwer Sysie, hom vertel het. Petra lê hom voor en skiet hom dood, waardeur ’n onreg van die verlede reggestel word en die bewyse deur die sand toegewaai word…
Dit is ’n spanningsdrama, waarin die sielkundige impak van onreg op die mens ondersoek word, met motiewe soos gierigheid, wraak en selfsug wat ook aangeraak word.
Die spelers is Lida Botha, Juanita Swanepoel, Johan Botha, Joanie Combrink en Christine Wessels met oorspronklike musiek deur Garth Erasmus.
Die regisseur is Johan Rademan van hierdie argief-drama.
· Sand is die afsluiting van RSG se eerste Radioteater-seisoen van 2017. Die tweede seisoen duur van Oktober tot November.
V.l.n.r.: Albert Pretorius (DIE LAAITIE); Charlton George (PHILANDER); Albert Maritz (DROSKIE); Gina Assanté (LIEFIE); Kirby van der Merwe (SKRYWER); June van Merch (VLOOI); Johan Esterhuizen (PELSER)
VOOR: Cassi Lowers (Produksieregisseur)
Charlton George (PHILANDER), Albert Maritz (DROSKIE) en Johan Esterhuizen (PELSER) repeteer aan die openingstoneel van Kirby van der Merwe se debuut radiodrama